### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Begrundelse

Den mentale sundhed er faldende i [adresse], hvor op imod en fjerdedel af unge kvinder i dag fx oplever dårlig mental sundhed. Bredt blandt børn og unge forventes det, at ca. 15% vil blive diagnosticeret med en psykisk lidelse, inden de fylder 18 år. De personlige og samfundsmæssige omkostninger er massive og samtidig er psykiske lidelser den fjerde hyppigste dødsårsag i [adresse]. Én af årsagerne til dette er, at mange også kæmper med misbrug og komplekse sociale problemer. I [adresse] henvender mindst 500.000 mennesker sig årligt til deres læge med psykiske problemer, og antallet af voksne, der visiteres til en social indsats, er steget med 11% bare i løbet af de sidste 5 år. Ser vi isoleret set på vores børn og unge, så er antallet af patienter i børne- og ungdomspsykiatrien øget med 50% indenfor en ti-årig periode.

I det faglige oplæg til 10-års planen for psykiatrien fremgår det, at det er yderst væsentligt at løfte indsatsen til børn, unge og de sværest syge. Tilbuddet til de stadigt flere børn og unge i psykisk mistrivsel opleves som mangelfuld, og for mange børn og deres familier oplever at blive ladt i stikken. Samtidig fremgår det, at der er behov for et styrket tværsektorielt samarbejde om opsporing og hjælp, idet alt for mange særligt børn med udviklingsforstyrrelser opdages alt for sent. Den begrænsede hjælp og støtte kan have alvorlige konsekvenser for børn og familier. Konsekvenser der trækker spor langt ind i voksenlivet og får mange familier til at gå op i sømmene. Det er derfor tydeligt, at der er behov for bedre, sammenhængende, tværfaglige og helhedsorienterede indsatser med henblik på at bremse den yderst alvorlige udvikling med ubærlige konsekvenser for den enkelte, såvel som familien.

I [adresse] har analysen ”Bredere børnefællesskaber” afdækket den omfattende mistrivsel blandt børn og unge i [adresse]. Analysen giver et tilsvarende alvorligt og lokalt billede af tendensen og tilbyder desuden et katalog af handlemuligheder.

I SF og Socialdemokratiet tager vi situationen alvorligt og ønsker at tage et endnu større ansvar for at vende udviklingen ved at sætte markant ind på at skabe grobund for trivsel hos både børn og familier. Vi vil have en by, hvor alle trives og er trygge, og hvor vi i fællesskaberne sikrer det gode liv.

Vi foreslår:

1. Det tværsektorielle samarbejde styrkes betydeligt, sådan at MSB og MBU arbejder endnu tættere sammen om det enkelte barn og familie, med udgangspunkt i en fælles interesse om at sikre den hjælp familien og barnet har brug for, tidligere. Herunder styrkes trivsel og fraværsteamet, samt relationel velfærd.

2. Den pædagogisk psykologiske rådgivning skal arbejde endnu tættere på familien og arbejde mere ind i de brede børnefællesskaber med de lokale daginstitutioner og skoler. Afsættet skal være et nærhedsprincip, hvor hjælp og støtte er til stede så tæt på så muligt og uden at involvere flere end nødvendigt eller ønsket.

3. Proceduren for henvisning til Børne og Ungdomspsykiatrisk styrkes, så de lange og skadelige ventetider nedbringes og rette hjælp kan tilbydes rettidigt og med styrket fokus på familien og den vigtige, primære socialisering. Her skal være blik for de mange børn og unge, der går under radaren i dagtilbud og folkeskole, og som primært viser deres udfordringer og mistrivsel i familiens trygge rammer.

Socialdemokratiet og SF foreslår på den baggrund, at PPR og det specialpædagogiske socialområde tilføres et økonomisk løft, der gør det muligt at sikre et forbedret grundlag for, at alle aarhusianere kan opnå den nødvendige hjælp.

På vegne af Socialdemokratiet og SF i [adresse]

Mie Mikkelsen, Forkvinde for Social- og Beskæftigelsesudvalget og medlem af Børn og unge-udvalget

Zehnia Christoffersen, Politisk ordfører og medlem af Børn og Unge-udvalget

Carl Jeppesen, Næstformand for Social- og Beskæftigelsesudvalget

Silje Nissen, medlem af børn- og ungeudvalget

Jonathan Laursen, Sam Olsen og Unge

Rolf Lauritsen, Medlem af Social og Beskæftigelsesudvalget

Mahad Yussuf, Medlem af Social- og Beskæftigelsesudvalget

Tobias Mortensen, Rådmand for Sociale forhold og Beskæftigelse